<classify> WAKANDARASI nchini wametakiwa kushiriki kikamilifu katika miradi mbalimbali ya maendeleo ili kuleta ufanisi na kufi kia malengo ya serikali ya kuwezesha wananchi.Mwito huo ulitolewa juzi na Waziri Mkuu, Kassim Majaliwa, wakati akifunga kongamano la biashara kwa wakandarasi wa Kanda ya Kusini lililofanyika mkoani hapa na kuandaliwa na Benki ya CRDB.Aliwataka wakandarasi hao wafanye kazi kwa ufanisi mkubwa ili waweze kukuza biashara zao, kusomesha watoto pamoja na kulipa kodi. Alisema serikali inaendelea kuweka mazingira wezeshi ya kuhakikisha wakandarasi wanapata mitaji nafuu ili waweze kuongeza ufanisi wa utendaji wa kazi kwenye miradi wanayopewa ikiwamo katika sekta za afya, elimu, maji, barabara na mingine.Aidha, alisema serikali inaendelea na juhudi za kuwawezesha wafanyabiashara na wajasiriamali wadogo, wa kati na wakubwa na kuwawekea mazingira mazuri ya biashara zao ili kukuza uchumi wa mtu mmoja mmoja na nchi kwa ujumla.Wakandarasi fanyeni kazi vizuri, changamkieni fursa kwa kuomba mitaji katika taasisi za kifedha ili muweze kukuza mitaji na kufanya kazi zenu kwa ufanisi kwani serikali inaendelea kuweka mazingira wezeshi kwa ajili yenu pamoja na wafanyabiashara, alisema.Kwa upande wake, Mwakilishi wa Bodi ya Wakandarasi nchini, David Jere, alionya kuwa mkandarasi yeyote ambaye atakiuka taratibu na sheria za ukandarasi, hatua za kinidhamu zitachukuliwa dhidi yake, kwani hali hiyo inapelekea kuharibu sifa ya wakandarasi nchini na kukwamisha maendeleo ya nchi.Mkurugenzi Mtendaji wa CRDB, Abdulmajid Nsekela, alisema benki hiyo imekuwa ikitoa mikopo nafuu kwa wateja wao mbalimbali ili kuwezesha ukuaji wa uchumi kwa mtu mmoja mmoja na nchi kwa ujumla.  <topic>: KITAIFA 